En af Sæbys ældste foreninger er truet af lukning, skriver Nordjyske Medier. Sæby og Omegns Skytteforening blev stiftet i 1907, men onsdag aften er det måske slut. - Vi er en hårsbred fra lukning, fortæller Per Østergaard, der sammen med den øvrige bestyrelse har holdt flere krisemøder. Foreningens økonomi hænger ikke sammen, og specielt efter Anders Behring Breiviks massakre på Utøya i Norge er det blevet svært at få opbakning. Fra medlemmer og fra sponsorer. - Mange får desværre associationer til massakren i Norge, når de hører om skydning, og det er der ingen, som har lyst til at blive forbundet med, siger Per Østergaard til Nordjyske Medier. Skytteforeningen bor til leje i Sæbyhallen, og ud over huslejen har de store udgifter til alarmsystem og våbenskabe, og med blot 30-35 medlemmer rækker kontingentet ikke til at betale udgifterne.

Opsummering:
Sæby og Omegns Skytteforening tæt på lukning - skydning har fået dårligt image efter Utøya-massakren.